CELEX: 32017R0270
Language: sk
Date: 2017-02-16 00:00:00
Title: Vykonávacie nariadenie Komisie (EÚ) 2017/270 zo 16. februára 2017, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky sulfuryl-fluorid (Text s významom pre EHP )

17.2.2017   
               
               
                  SK
               
               
                  Úradný vestník Európskej únie
               
               
                  L 40/48
               
            VYKONÁVACIE NARIADENIE KOMISIE (EÚ) 2017/270
      zo 16. februára 2017,
      ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky sulfuryl-fluorid
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 druhú alternatívu a jeho článok 78 ods. 2,
      keďže:
      
                  (1)
               
               
                  V smernici Komisie 2010/38/EÚ (2) sa poskytujú ďalšie potvrdzujúce informácie o odhadovanej dĺžke zotrvávania sulfuryl-fluoridu v ovzduší, o troposférických koncentráciách sulfuryl-fluoridu a o podmienkach spracovávania mletím, ktoré sú potrebné na zabezpečenie toho, že rezíduá iónov fluoridu v obilninách neprekročia prirodzené pozaďové hodnoty.
               
            
                  (2)
               
               
                  Účinné látky zaradené do prílohy I k smernici Rady 91/414/EHS (3) sa považujú za schválené podľa nariadenia (ES) č. 1107/2009 a sú uvedené v zozname v časti A prílohy k vykonávaciemu nariadeniu Komisie (EÚ) č. 540/2011 (4).
               
            
                  (3)
               
               
                  Oznamovateľ predložil dodatočné informácie s cieľom potvrdiť hodnotenie rizika, pokiaľ ide o osud účinnej látky sulfuryl-fluorid v atmosfére a rezíduá iónov fluoridu v produktoch spracovania mletím prítomných počas fumigácie v mlyne.
               
            
                  (4)
               
               
                  Spojené kráľovstvo posúdilo dodatočné informácie, ktoré predložil oznamovateľ. Dňa 4. júna 2015 predložilo svoje hodnotenie ostatným členským štátom, Komisii a Európskemu úradu pre bezpečnosť potravín (ďalej len „úrad“), vo forme dodatku k návrhu hodnotiacej správy.
               
            
                  (5)
               
               
                  Komisia sa domnievala, že na základe dodatočných informácií predložených oznamovateľom nemožno vylúčiť, že množstvá rezíduí v produktoch mletia prítomných počas fumigácie v mlyne prekročia prirodzené pozaďové hodnoty iónov fluoridu alebo že nebudú dosahovať hodnoty príslušných maximálnych hladín rezíduí. Preto by sa podmienky schválenia mali zmeniť, aby sa zabezpečilo, že produkty mletia prítomné v ošetrovaných zariadeniach sú vždy v súlade s ustanoveniami nariadenia Európskeho parlamentu a Rady 396/2005 (5). Okrem toho sa domnievala, že predložené informácie nepreukázali rovnováhu účinnej látky sulfuryl-fluorid v troposfére; preto je takisto potrebné naďalej monitorovať jeho troposférické koncentrácie, kým sa táto rovnováha v plnej miere nepreukáže, a v pravidelných, päťročných intervaloch predkladať Komisii, členským štátom a Európskemu úradu pre bezpečnosť potravín informácie o výsledkoch tohto monitorovania.
               
            
                  (6)
               
               
                  Sulfuryl-fluorid je podľa smernice Komisie 2009/84/ES (6). Vzhľadom na tie isté obavy, pokiaľ ide o osud sulfuryl-fluoridu v životnom prostredí v prípade jeho použitia ako pesticíd, sa vyžiadali dodatočné informácie vrátane informácií o monitorovaní troposférických koncentrácií. Dátumy predkladania informácií by mali byť rovnaké, aby sa zabránilo nadbytočnej práci a aby sa zracionalizoval postup hodnotenia.
               
            
                  (7)
               
               
                  Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.
               
            
                  (8)
               
               
                  Žiadateľ dostal možnosť predložiť pripomienky k revíznej správe.
               
            
                  (9)
               
               
                  Členským štátom by sa mal poskytnúť čas na zmenu alebo odobratie povolení na prípravky na ochranu rastlín s obsahom sulfuryl-fluoridu, ktoré nie sú v súlade s obmedzenými podmienkami schválenia.
               
            
                  (10)
               
               
                  Pokiaľ ide o prípravky na ochranu rastlín s obsahom sulfuryl-fluoridu, v súvislosti s ktorými členské štáty poskytujú akékoľvek obdobie odkladu v súlade s článkom 46 nariadenia (ES) č. 1107/2009, trvanie tohto obdobia by nemalo byť dlhšie ako osemnásť mesiacov po nadobudnutí účinnosti tohto nariadenia.
               
            
                  (11)
               
               
                  Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
               
            PRIJALA TOTO NARIADENIE:
      Článok 1
      Zmena vykonávacieho nariadenia (EÚ) č. 540/2011
      Príloha k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
      Článok 2
      Prechodné opatrenia
      Členské štáty v súlade s nariadením (ES) č. 1107/2009 v prípade potreby do 9. septembra 2017 zmenia alebo zrušia existujúce povolenia týkajúce sa prípravkov na ochranu rastlín s obsahom sulfuryl-fluoridu ako účinnej látky.
      Článok 3
      Obdobie odkladu
      Akékoľvek obdobie odkladu udelené členskými štátmi v súlade s článkom 46 nariadenia (ES) č. 1107/2009 musí byť čo najkratšie a uplynie najneskôr 12 mesiacov po obmedzení alebo odobratí príslušného povolenia.
      Článok 4
      Nadobudnutie účinnosti
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 16. februára 2017
         
            
               Za Komisiu
            
            
               predseda
            
            Jean-Claude JUNCKER
         
      
      
         (1)  Ú. v. EÚ L 309, 24.11.2009, s. 1.
      
         (2)  Smernica Komisie 2010/38/EÚ z 18. júna 2010, ktorou sa mení a dopĺňa smernica Rady 91/414/EHS s cieľom zaradiť fluorid sulfurylu medzi účinné látky (Ú. v. EÚ L 154, 19.6.2010, s. 21).
      
         (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
      
         (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
      
         (5)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).
      
         (6)  Smernica Komisie 2009/84/ES z 28. júla 2009, ktorou sa mení a dopĺňa smernica Európskeho parlamentu a Rady 98/8/ES s cieľom zaradiť oxid-difluorid siričitý ako aktívnu látku do prílohy I k uvedenej smernici (Ú. v. EÚ L 197, 29.7.2009, s. 67).
      
         PRÍLOHA
         Stĺpec „Osobitné ustanovenia“ v riadku 307, sulfuryl-fluorid, v časti A prílohy k vykonávaciemu nariadeniu (EÚ) č. 540/2011 sa nahrádza takto:
         
            „ČASŤ A
            Môže sa používať len ako insekticíd/nematocíd (fumigant) aplikovaný profesionálnymi používateľmi v hermeticky uzavierateľných zariadeniach:
            
                        a)
                     
                     
                        ak sú prázdne, alebo
                     
                  
                        b)
                     
                     
                        ak sú v zariadení ošetrenom fumigáciou prítomné potravinové alebo krmivové komodity, používatelia a prevádzkovatelia potravinárskych podnikov zabezpečia, aby do potravinového reťazca mohli vstúpiť len tie potravinové alebo krmivové komodity, ktoré sú v súlade s maximálnymi hladinami rezíduí stanovenými pre sulfuryl-fluorid a ióny fluoridu v nariadení Európskeho parlamentu a Rady (ES) 396/2005 (*1); na tento účel musia používatelia a prevádzkovatelia potravinárskych podnikov v plnej miere vykonávať opatrenia rovnocenné so zásadami HACCP, ako sú stanovené v článku 5 nariadenia Európskeho parlamentu a Rady (ES) č. 852/2004 (*2); používatelia musia predovšetkým identifikovať kritický kontrolný bod, v ktorom je kontrola nevyhnutná na zabránenie prekročeniu maximálnych hladín rezíduí, a následne zaviesť a vykonávať účinné postupy monitorovania v uvedenom kritickom kontrolnom bode.
                     
                  ČASŤ B
            Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa zohľadňujú závery revíznej správy o sulfuryl-fluoride, a najmä jej dodatky I a II, v zmysle znenia finalizovaného Stálym výborom pre rastliny, zvieratá, potraviny a krmivá 7. decembra 2016.
            Pri tomto celkovom hodnotení musia členské štáty venovať osobitnú pozornosť:
            
                        —
                     
                     
                        riziku, ktoré predstavuje anorganický fluorid v kontaminovaných produktoch, ako napríklad v múke a otrubách, ktoré počas fumigácie zostali v mlyne, alebo v zrne uskladnenom v mlynských silách. Je potrebné prijať opatrenia s cieľom zabezpečiť, aby sa do potravinového a krmivového reťazca dostali len produkty, ktoré sú v súlade s existujúcimi MRL,
                     
                  
                        —
                     
                     
                        riziku pre operátorov a pracovníkov, napríklad po návrate do zariadení ošetrených fumigáciou po vyvetraní. Je potrebné prijať opatrenia s cieľom zabezpečiť nosenie nezávislých dýchacích prístrojov alebo iných vhodných osobných ochranných pomôcok,
                     
                  
                        —
                     
                     
                        riziku, ktoré hrozí ostatným prítomným osobám nachádzajúcim sa v blízkosti zariadenia ošetreného fumigáciou, zriadením primeranej zóny so zákazom vstupu.
                     
                  V podmienkach povolenia sa musia podľa potreby uviesť opatrenia na zníženie rizika.
            Oznamovateľ predkladá Komisii, členským štátom a úradu každý piaty rok počnúc 30. júnom 2017 údaje z monitorovania troposférických koncentrácií sulfuryl-fluoridu. Detekčný limit analytickej metódy je najmenej 0,5 ppt (ekvivalent 2,1 ng sulfuryl-fluoridu/m3 vzduchu troposféry).